ჟან-ბატისტ კოლბერი
ჟან-ბატისტ კოლბერი (ფრანგ. Jean-Baptiste Colbert; დ. 29 აგვისტო, 1619, რეიმსი — გ. 6 სექტემბერი, 1683, პარიზი) — ფრანგი სახელმწიფო მოღვაწე, რომელსაც ეკავა ფინანსთა ინტენდანტის (ფინანსთა მინისტრი) პოსტი 1665–1683 წლებში, მეფე ლუი XIV-ის მმართველობის პერიოდში. კოლბერმა მნიშვნელოვნად განაპირობა ლუი XIV-ის რეფორმების წარმატება. ჟან-ბატისტ კოლბერი დაიბადა 1619 წლის 29 აგვისტოს, საფრანგეთის ქალაქ რეიმსში. მის კარიერულ წინსვლაში მნიშვნელოვანი როლი შეიტანა კარდინალმა მაზარინიმ, რომელიც მუდმივად უწევდა მას რეკომენდაციას ახალგაზრდა ლუისთან. კოლბერს სძულდა მისი წინამორბედი ფინანსთა ინტენდანტი ფუკე და მნიშვნელოვანი როლი შეიტანა მის დაკავებასა და ციხეში გაგზავნაში. სწორედ ფუკეს ნაცვლად დაინიშნა ის ფინანსთა ინტენდანტის თანამდებობაზე, 1665 წელს. საკუთარი მმართველობის პერიოდში კოლბერმა არაერთი მნიშვნელოვანი რეფორმა გაატარა: შექმნა საგანგებო-სასამართლო პალატა, აიკრძალა ნედლეულის გატანა, დაარსდა მონოპოლიური სავაჭრო კომპანიები, პარლამენტს შეეკვეცა უფლებები და ა.შ. ჟან-ბატისტ კოლბერი იყო საფრანგეთის მეცნიერებათა აკადემიის დაარსების იდეის ავტორი. აგრეთვე, კოლბერმა დააარსა მხატვრობისა და ქანდაკების აკადემია, შემოიღო ახალი სამოქალაქო კოდექსი. მიუხედავად ყველაფრისა, მან ვერ შეძლო ქვეყანაში არსებული საგადასახადო სისტემის გაუმჯობესება. კოლბერი მეფეს უზრუნველყოფდა უზარმაზარი თანხებით, რომელიც საჭირო იყო ომების საწარმოებლად და ვერსალის სასახლის ასაშენებლად. გარდაიცვალა 1683 წლის 6 სექტემბერს პარიზში.